***Dette er et eksempel og ikke en mal for utfylling. Tekst som er markert med rød skrift må endres/slettes av fullmaktsgiver. Det presiseres at alle punkter som er tatt med kun er eksempler og at det kan tas med andre punkter. Fremtidsfullmakten skal ikke sendes til Fylkesmannen for stadfesting før den skal tre i kraft: Det er når det foreligger legeerklæring på at fullmaktsgiver ikke lenger kan ivareta sine interesser som omfattes av fullmakten. For søknadsskjema, se: https://www.vergemal.no/skjema***

**Fremtidsfullmakt – eksempel utarbeidet av Fylkesmannen i Rogaland**

Jeg, fullmaktsgiver:

Navn og fødselsnummer

Gir herved fullmakt om å representere meg etter at jeg på grunn av sinnslidelse, herunder demens, eller alvorlig svekket helbred ikke lenger er i stand til å ivareta mine interesser innen de områdene som omfattes av fullmakten. Jeg utpeker følgende til å være fullmektig:

Navn og fødselsnummer

Navn og fødselsnummer

Dersom det utpekes flere fullmektiger må det spesifiseres hvorvidt disse skal utøve fullmakten i fellesskap, om de skal ha kompetanse ved siden av hverandre eller om noen fullmektiger skal utføre spesifikke oppgaver. Det må også presiseres om enkelte avgjørelser kun skal kunne gjennomføres dersom det er enighet mellom fullmektigene.

Dersom fullmektig blir forhindret, ikke ønsker, inhabil, eller ikke lenger er i stand til å ivareta mine interesser i henhold til denne fullmakt, skal følgende kunne tre inn som ny fullmektig:

Navn og fødselsnummer

Navn og fødselsnummer

Her må det på samme vis som ovenfor presiseres hvorvidt den eller de nye fullmektigene skal ha fullmakt alene eller i fellesskap. (Merk: I henhold til vergemålslovens § 86 kan en fullmektig alltid gjennomføre disposisjoner som fullmakten særskilt angir at fullmektigen skal kunne gjennomføre uten å bli inhabil)

**Fullmaktens ikrafttredelse**

Fremtidsfullmakten trer først i kraft når jeg er i en slik tilstand som beskrevet i vergemålslovens. §§ 83 jf. 78, herunder, på grunn av sinnslidelse, demens, eller alvorlig svekket helbred ikke lenger er i stand til å ivareta mine interesser innen de områdene som omfattes av fullmakten

Fullmektigen skal ta stilling til når fullmakten er i kraft. Fullmektigen skal snarest mulig underrette meg og min ektefelle eller samboer om fullmaktens ikrafttredelse og om dens innhold. Hvis jeg på det aktuelle tidspunkt ikke har ektefelle eller samboer, skal andre nære slektninger underrettes.

[ ]  Jeg ønsker i tillegg at følgende personer skal varsles:

 Navn og fødselsnummer

**Fullmaktens ikrafttredelse: Vedvarende fremtidsfullmakt**

[ ]  Fremtidsfullmakten gjeldende på *det økonomiske området* trer i kraft umiddelbart ved signering av dette dokument. For at fullmakten skal gis umiddelbar virkning må fullmaktsgiver også signere her: Fullmaktsgivers navn og datering

Det går også an å bestemme at fullmakten trer i kraft umiddelbart for noen oppgaver, men at den ikke trer i kraft før fullmaktsgiver er ute av stand til å ivareta sine interesser for andre. Det mest praktiske vil være at fullmakten er vedvarende for dagligdagse økonomiske oppgaver.

 (Ved umiddelbar iverksettelse eller på et tidspunkt **før** fullmaktsgiver ikke lenger er i stand til å ivareta sine interesser skal ikke Fylkesmannen stadfeste ikrafttredelsen. Søknad til Fylkesmannen om stadfestelse av ikrafttredelse skal kun skje etter at fullmaktsgiver ikke lenger er i stand til å ivareta sine interesser på grunn av sinnslidelse, demens eller alvorlig svekket helbred og dette bekreftes av legeerklæring.)

**Fullmektigens oppgaver**

**Ivareta mine *økonomiske* interesser, herunder begrenset til:**

[ ]  Disponere mine bankkontoer og mine bankbokser

[ ]  Betale mine utgifter og inngå avtaler om betalingstjenester knyttet til kontoene som eksempel eFaktura og AvtaleGiro

[ ]  Håndtere min gjeld og mine forsikringsavtaler

[ ]  Selge min bolig når jeg får fast sykehjemsplass, herunder adresse/kommune/gnr/bnr/ og inngå alle nødvendige avtaler, samt signere på dokumenter relatert til salget. Nettoprovenyet skal innbetales min konto om ikke annet fremgår uttrykkelig i denne fullmakt.

[ ]  Selge min fritidseiendom når jeg ikke lenger kan benytte meg av denne og/eller får fast sykehjemsplass, herunder adresse/kommune/gnr/bnr og inngå alle nødvendige avtaler, samt signere på dokumenter relatert til salget. Nettoprovenyet skal innbetales min konto om ikke annet fremgår uttrykkelig i denne fullmakt.

[ ]  Signere erklæring om at jeg ønsker å sitte i uskifte ved min ektefelle/samboers død

[ ]  Begjære/samtykke til skifte av dødsboet etter min ektefelle/samboer

[ ]  Begjære skifte av mitt uskiftebo

☐ Ivareta mine interesser som arving i et dødsbo og kunne ta aktuelle avgjørelser i denne forbindelse

[ ]  Utdeling av gaver (spesifiser til hvem, sum og ved hvilken anledning bryllup/dåp/konfirmasjon evt. annet tidspunkt eller anledning)

[ ]  Utdeling av arveforskudd (spesifisere til hvem, sum og når, eks: utdeling av nettoprovenyet til barn etter salg av bolig. Dersom ett barn skal få overta fast eiendom til avtalt pris må dette spesifiseres helt konkret.)

[ ]  Ved kjøp av ny bolig til min ektefelle/samboer for det tilfelle at jeg har fått fast sykehjemsplass, skal fullmektig kunne pantsette nåværende bolig som vi eier i fellesskap for opptak av nytt lån som skal finansiere bolig til min ektefelle/samboer. Hjemmelsforholdet skal være uendret.

[ ]  Salg/kjøp av verdipapirer (her kan man med fordel eksemplifisere nærmere)

[ ]  Fordele løsøregjenstander av større verdi (eller av følelsesmessig stor betydning) på følgende måte: Her må man beskrive den aktuelle fordeling og de aktuelle gjenstander

**Det skal alltid være gjenstående minimum kr 500 000 av mine midler på brukskonto.** (Det anbefales å alltid ha en solid bufferkonto til uforutsette utgifter, som helsestell, medisiner og lignende det offentlige ikke vil kunne dekke)

**Ivareta mine *personlige* interesser, herunder begrenset til:**

[ ]  Søke om aktuelle offentlige og kommunale tjenester jeg har behov for og krav på, samt om nødvendig klage på vedtak fra det offentlige

[ ]  Ivareta mine interesser i evt. sivil sak med hovedforhandling (sivil rettssak)

[ ]  Jeg utpeker følgende person til å være min nærmeste pårørende og få rettigheter som nærstående etter helselovgivningen: *Navn på utpekt.* (Dette er ikke nødvendig om man er enig i lovens utgangspunkt. I henhold til pasient- og brukerrettighetslovens § 1-3 b, heter det at *«Dersom pasienten eller brukeren er ute av stand til å oppgi pårørende, skal nærmeste pårørende være den som i størst utstrekning har varig og løpende kontakt med pasienten eller brukeren, likevel slik at det tas utgangspunkt i følgende rekkefølge: ektefelle, registrert partner, personer som lever i ekteskapslignende eller partnerskapslignende samboerskap med pasienten eller brukeren, barn over 18 år, foreldre eller andre som har foreldreansvaret, søsken over 18 år, besteforeldre, andre familiemedlemmer som står pasienten eller brukeren nær, verge eller fremtidsfullmektig med kompetanse på det personlige området.»*

[ ]  Så lenge jeg er i helsemessig stand til det, ønsker jeg å foreta følgende turer/reiser/ opplevelser/mv.

[ ]  Jeg ønsker at følgende gjenstander skal tas med på sykehjemmet, herunder xx

[ ]  Sørge for sletting av mine profiler på sosiale medier og rydde opp i mine digitale tilganger dersom jeg ikke lenger er i stand til å nyttiggjøre meg disse. For det tilfelle at fullmektig ikke har tilgang til mitt passord skal fullmektig kunne kontakte tjenesteleverandør og be om sletting av aktuelle profiler og tjenester. Det er også mulig å regulere at fullmektig skal kunne opprette såkalt «minnkonto»/ «memorialized accounts»

**Fullmektigens plikter og honorering**

Fullmektigen skal handle i samsvar med fullmakten og fremme mine interesser og rettigheter, samt høre meg, så langt det er mulig, før det treffes beslutninger.

Fullmektig har krav på å få dekket sine utgifter ved utøvelse av vervet av mine midler og skal hvert år kunne beregne seg et rimelig vederlag for sitt arbeid, begrenset til kr beløp.

Fullmektigen skal ha opplysnings- og regnskapsplikt for:

Navn

**Signatur fra fullmaktsgiver og vitnebekreftelser**

*Fullmaktsgiver: Signatur, datering og sted*

*Vitne 1: Signatur, fødselsdato, relasjon til fullmaktsgiver/evt. yrke, datering og sted*

*Vitne 2: Signatur, fødselsdato, relasjon til fullmaktsgiver/evt. yrke, datering og sted*

Som særskilt tilkalte vitner bekrefter vi at ovenstående fremtidsfullmakt i dag, mens vi begge var til stede samtidig, ble undertegnet av fullmaktsgiver, og at fullmaktsgiver vedkjente seg den som sin vilje om fullmaktsgiver i fremtiden ikke skulle være i stand til å ivareta sine egne interesser. Vi bekrefter videre at vi har fylt 18 år og har evne til å forstå betydningen av å signere dette dokumentet. Vi bekrefter til sist at vi ikke er fullmektiger eller fullmektigens ektefelle, samboer, foreldre, barn eller barnebarn.